b'\n_START_ARTICLE_\nAlajos Kiss proti Mad\xc5\xbearski\n_START_SECTION_\nOzadje primera\n_START_PARAGRAPH_\nPrito\xc5\xbeniku so leta 1991 diagnosticirali mani\xc4\x8dno depresijo in mu leta 2005 dodelili skrbnika. Leta 2006 je ugotovil, da je bil izbrisan iz registra volilcev. Prito\xc5\xbeil se je na volilno komisijo, zatem pa se \xc5\xa1e na okro\xc5\xbeno sodi\xc5\xa1\xc4\x8de, obakrat neuspe\xc5\xa1no. V tem \xc4\x8dasu se ni mogel udele\xc5\xbeiti dr\xc5\xbeavnih volitev._NEWLINE_Po neuspe\xc5\xa1ni prito\xc5\xbebi na volilno komisijo in okro\xc5\xbeno sodi\xc5\xa1\xc4\x8de je Kiss vlo\xc5\xbeil to\xc5\xbebo na Evropsko sodi\xc5\xa1\xc4\x8de za \xc4\x8dlovekove pravice, ker mu je bila zaradi dodelitve delnega skrbni\xc5\xa1tva odvzeta volilna pravica. Trdil je, da mu ni bila omogo\xc4\x8dena pravica do uporabe u\xc4\x8dinkovitega pravnega sredstva zaradi diskriminatorne narave volilne pravice v mad\xc5\xbearski ustavi. Zaradi tega se je skliceval na kr\xc5\xa1itev pravice do svobodnih volitev (3. \xc4\x8dlen) protokola Konvencije o \xc4\x8dlovekovih pravicah in temeljnih svobo\xc5\xa1\xc4\x8dinah, samega ali v povezavi s pravico do u\xc4\x8dinkovitega pravnega sredstva (13. \xc4\x8dlen) in prepovedjo diskriminacije (14. \xc4\x8dlen). Mad\xc5\xbearska se je na prito\xc5\xbebo odzvala s pozivom k zavrnitvi to\xc5\xbebe, saj se to\xc5\xbeilec ni predhodno prito\xc5\xbeil s pomo\xc4\x8djo u\xc4\x8dinkovitih pravnih sredstev znotraj mad\xc5\xbearskega pravnega reda.\n_START_SECTION_\nPostopek in odlo\xc4\x8ditev ES\xc4\x8cP\n_START_PARAGRAPH_\nPred sodi\xc5\xa1\xc4\x8dem je bilo vpra\xc5\xa1anje, ali je omejevanje volilne pravice na podlagi mentalne invalidnosti kr\xc5\xa1itev ustavnih pravic. Po mnenju Evropskega sodi\xc5\xa1\xc4\x8da za \xc4\x8dlovekove pravice je omejevanje volilne pravice na podlagi mentalne invalidnosti kr\xc5\xa1itev ustavnih pravic Mad\xc5\xbearske. Sodi\xc5\xa1\xc4\x8de ne sme brez predhodne analize presoditi, \xc4\x8de so osebe z dodeljenim delnim skrbnikom zmo\xc5\xbene oceniti in se opredeliti pri izvajanju volilne pravice._NEWLINE_Sodi\xc5\xa1\xc4\x8de je dolo\xc4\x8dilo, da je pri\xc5\xa1lo le do kr\xc5\xa1itve pravice do svobodnih volitev (3. \xc4\x8dlen) protokola Konvencije o \xc4\x8dlovekovih pravicah in temeljnih svobo\xc5\xa1\xc4\x8dinah in da je Mad\xc5\xbearska dol\xc5\xbena Kissu finan\xc4\x8dno povra\xc4\x8dilo v vi\xc5\xa1ini 3.000 EUR in dodatnih 5.000 EUR za stro\xc5\xa1ke pravnega postopka.'